**Alfonso Federico Castro Rivera**, coñecido como **Castro**, nado en Ferrol o 27 de marzo de 1955, é un exfutbolista galego.

Foi un dos dianteiros máis destacados da historia do Deportivo da Coruña, club no que xogou durante a maior parte da súa traxectoria, e onde figura na actualidade como o sétimo máximo goleador de todos os tempos, con 95 goles. Marcou co Deportivo en tres categorías distintas, Segunda, Segunda B e Terceira, e na tempada 1977/78 foi o máximo goleador da Segunda División, con 24 goles.

Antes estivera tres tempadas no Racing de Ferrol, debutando en Segunda con só 16 anos, e despois da súa etapa no Deportivo pasou polo Cádiz e o Lorca Deportiva, antes de deixar o fútbol aos 29 anos.

Traxectoria
-----------

### Inicios

Comezou a xogar ao fútbol en varios equipos ferroláns como o Ferrándiz, e posteriormente traballou como soldador en ASTANO ata que foi fichado polo Racing de Ferrol.

### Racing de Ferrol

Comezou nos xuvenís do equipo verde, co que marcou 27 goles na súa primeira tempada. As súas actuacións no xuvenil fixeron que Rafael Franco o fixese debutar co primeiro equipo en Segunda División, aos 16 anos, o 6 de febreiro de 1972 contra o Mallorca. Marcou o seu primeiro gol na xornada seguinte, no campo do Rayo Vallecano. O Racing acabou descendendo e Castro xogou dúas tempadas máis no club en Terceira, sendo coñecido como Castro II, para diferencialo de Joaquín Castro.

### Deportivo da Coruña

A última das súas campañas en Ferrol, a 1973/74, non a disputou completa, pois en abril foi cedido ao Deportivo da Coruña, en Segunda División. Levaba 18 goles esa tempada no Racing e chegou á Coruña canda un novo adestrador José Antonio Irulegui, para tentar salvar o equipo do descenso. Xogou os catro partidos restantes da tempada, debutando fronte ao Betis e marcando fronte ao Sant Andreu, pero o Deportivo acabou descendendo á Terceira División por primeira vez na súa historia.

Na seguinte tempada incorporouse xa como xogador en propiedade do Deportivo. Foi o máximo goleador do equipo e o segundo do Grupo I da Terceira División, con 20 goles, só por detrás de San Cayetano do Ensidesa, logrando o equipo o retorno a Segunda. Tras dous anos máis frouxos, marcou 24 goles na tempada 1977/78, incluídos dous tripletes e catro goles nun partido contra o Murcia en Riazor, e rematou como máximo goleador da Segunda División. Nas seguintes dúas tempadas volveu ser o máximo goleador do equipo, antes de que este descendese á Segunda División B. Contribuíu con 10 goles no ascenso, e tras unha última tempada en Segunda, deixou o club coruñés despois de case unha década e 93 goles, que o colocaban naquel momento como o terceiro máximo goleador do Deportivo na súa historia, só por detrás de Veloso e Guimeráns.

### Cádiz, Lorca e retirada

Na tempada 1982–83 foi contratado polo Cádiz CF, onde xogou 6 encontros e anotou un gol. Con todo, o club andaluz alcanzou o segundo posto na clasificación, logrando o ascenso a Primeira División. Na tempada 1983–84 fichou polo CF Lorca Deportiva, en Segunda B, co que marcou 13 goles en 37 partidos, contribuíndo ao único ascenso a Segunda na historia do club. Disputou media tempada máis co equipo murciano, que tiña problemas para pagar os salarios, e despois retirouse do fútbol aos 29 anos.

Despois de deixar o fútbol profesional, seguiu xogando partidos de veteranos e fútbol sala, e adestrou equipos de fútbol sala en categorías de base.

Notas
-----

1. ↑  Ficha en bdfutbol.com
2. 1 2  "Xogadores de lenda: Alfonso Federico Castro Rivera". *Deportivo da Coruña*. Consultado o 25 de novembro de 2020.
3. ↑  "Castro se disculpa". *La Voz de Galicia* (en castelán). 26 de outubro de 1974. p. 41.
4. 1 2 3  "No diga gol, diga Alfonso Castro". *DxT Campeón* (en castelán). 3 de xuño de 2018. Consultado o 25 de novembro de 2020.
5. ↑  "Soy consciente de la situación". *La Voz de Galicia* (en castelán). 25 de abril de 1974. p. 37.
6. ↑  "Llega el Deportivo a Sevilla en busca de un alivio para sus grandes penas". *La Voz de Galicia* (en castelán). 28 de abril de 1974. p. 45.
7. ↑  "Máximos goleadores". *La Voz de Galicia* (en castelán). 27 de maio de 1975. p. 25.
8. ↑  "Temporada 1974-1975". *Deportivo da Coruña*. Consultado o 25 de novembro de 2020.
9. ↑  "Un 'pichichi' cumpridor". *La Opinión A Coruña*. 27 de novembro de 2013. Consultado o 25 de novembro de 2020.
10. ↑  "Temporada 1977-1978". *Deportivo da Coruña*. Consultado o 25 de novembro de 2020.

Véxase tamén
------------

### Ligazóns externas

* Datos do xogador en bdfutbol.com *(en castelán)*

| * v
* c
* e
Máximos goleadores da Segunda división española |
| --- |
| 
* 1929: Campanal I
* 1930: Olivares
* 1931: Campanal I
* 1932: Lángara
* 1933: Elícegui, Herrera
* 1934: Campanal I
* 1935: Nolete
* 1936: Nolete
* 1940: Terán
* 1941: Elícegui
* 1942: Mijares
* 1943: Saras
* 1944: Araujo
* 1945: Araujo
* 1946: Saras, Mariano
* 1947: Peralta
* 1948: Serratusell
* 1949: Bazán
* 1950: Pío
* 1951: Campos
* 1952: Bazán
* 1953: Arregui
* 1954: Chas
* 1955: Julito
* 1956: Rafa
* 1957: Ricardo
* 1958: Chelo, Lalo, Vila
* 1959: Cardona
* 1960: Paredes
* 1961: Veloso
* 1962: Amancio
* 1963: Olano
* 1964: Abel
* 1965: Lizarralde
* 1966: Abel
* 1967: Solabarrieta
* 1968: Abel, Rivera
* 1969: Quino
* 1970: Quini
* 1971: Santillana, Manolín
* 1972: Galán
* 1973: Illán
* 1974: Baena
* 1975: Cioffi
* 1976: Illán
* 1977: Quini
* 1978: Castro
* 1979: Iriguíbel
* 1980: Iriguíbel
* 1981: Magdaleno
* 1982: Pichi Lucas
* 1983: Vara
* 1984: Salinas
* 1985: Mejías II
* 1986: Alcañiz
* 1987: Baltazar
* 1988: Carlos
* 1989: Quique
* 1990: Mel
* 1991: Comas
* 1992: Gudelj
* 1993: Aquino
* 1994: Aquino
* 1995: Puche II
* 1996: Manel
* 1997: Pauleta, Yordi
* 1998: Gluščević
* 1999: Catanha
* 2000: Salillas
* 2001: Salva
* 2002: Alonso
* 2003: Perera
* 2004: Rubén Castro
* 2005: Bermejo
* 2006: Uche
* 2007: Márquez
* 2008: Yordi
* 2009: Nino
* 2010: Molina
* 2011: Soriano
* 2012: Ulloa
* 2013: Charles
* 2014: Viguera
* 2015: Rubén Castro
* 2016: Sergio León
* 2017: Joselu
* 2018: Mata
* 2019: Álvaro
* 2020: Stuani
* 2021: De Tomás
* 2022: Stuani, Borja Bastón
* 2023: Uzuni

 |